ไฟแนนซ์ทูเดย์
การนั่งควบตำแหน่งของ กิตติรัตน์ ณ ระนอง รองนายกฯ และ รมว.คลัง เริ่มเป็นปัญหาการทำงานบริหารเศรษฐกิจ
15 มี.ค. 2555

การนั่งควบตำแหน่งของ กิตติรัตน์ ณ ระนอง รองนายกฯ และ รมว.คลัง เริ่มเป็นปัญหาการทำงานบริหารเศรษฐกิจ
ของไทยที่ไม่ปกติมากขึ้นทุกวัน เพราะงานรัดตัวจนตำแหน่งรองนายกฯ ก็ทำไม่ได้เต็มที่ และตำแหน่ง รมว.คลัง ก็ทำไม่ได้หมด 

 


ทำให้ผลงานเศรษฐกิจออกมาอย่างที่เห็น ในฐานะรองนายกรัฐมนตรีดูภาพรวมเศรษฐกิจ ไม่สามารถผลักดันมาตรการอะไรเป็นชิ้นเป็นอัน ออกมารับมือน้ำมันและราคาสินค้าแพงขึ้นทุกวันได้อย่างที่ควรจะเป็น
ขณะที่ผลงานในฐานะ รมว.คลัง ก็ยังไม่ปรากฏให้เห็นว่ามีอะไรต้องผลักดันออกมารับมือแก้ปัญหาเศรษฐกิจ ที่มีปัจจัยต่างๆ รุมเร้าจนนับไม่ถ้วน
...ช่วงนี้ พงษ์ภาณุ เศวตรุนทร์ รองปลัดคลัง เร่งทำผลงานให้เข้าตา รมช.คลัง ทนุศักดิ์ ที่กำกับดูแลกรมภาษีทั้งหมด หวังรีเทิร์นไปเป็นอธิบดีกรมสรรพสามิตอีกครั้ง แม้แต่โครงการพักชำระหนี้ดีแบงก์รัฐไม่ได้อยู่ในความรับผิดชอบ แต่ก็ยังอาสาเป็นแม่บ้านประสานงานการประชุมระหว่าง รมช.คลัง กับผู้บริหารแบงก์รัฐ ยุ่งจนมือเป็นระวิง
...ซุบซิบกันทั้งกระทรวงว่า บิ๊กคลังหลายคนวิ่งเต้นตำแหน่งกันถึงขนาดบินข้ามน้ำข้ามทะเลไปจับเข่าคุยกับนายใหญ่ที่อยู่ต่างแดน ส่วนจะเป็นใครบ้างถูกปิดเป็นความลับ โดยเฉพาะหนังสือเดินทางถูกเก็บเป็นความลับ สุดๆๆๆๆ เพราะเป็นหลักฐานสำคัญว่าเรื่องนี้เป็นเรื่องจริง ไม่ได้เมาท์กันสนุกๆ